Il-Ministru tal-Enerġija Konrad Mizzi qal li fl-aħħar disa’ xhur l-kumpanija ARMS li toħroġ il-kontijiet tad-dawl u l-ilma ħadmet biex irranġat is-sistema teknoloġika u operattiva biex il-kontijiet jibdew jinħarġu fil-ħin u jintbagħtu fl-indirizzi t-tajba. Il-Ministeru tal-Enerġija qal li l-ARMS kellha tikkoreġi d-dettalji ta’ madwar sittin elf kont. Waqt li ta rendikont tal-ħidma tal-Arms fl-aħħar disa’ xhur, il-Ministru Mizzi qal li sallum ġew stallati nofs l-ismart meters kemm fid-djar u anke fl-istabbilimenti kummerċjali. Qal dan il-proġett miexi b’ritmu tajjeb biex fi żmien sena u nofs, il-kontijiet ma jibqgħux jintbagħtu bl-istima tal-konsum iżda jinħarġu skont il-konsum attwali. Il-Ministru Mizzi ħabbar li tul dis-sena l-Gvern se jfassal inċentivi biex min għandu kontijiet b’lura mal-ARMS iħallashom. Dr. Mizzi qal li l-ARMS għandha problema ta’ ‘cash flow’ għax hu kkalkulat li għandha tiġbor 160 miljun ewro f’kontijiet li ma tħallsux. Il-Ministru Mizzi qal li l-ARMS se tiftaħ tliet ċentri reġjonali, wieħed fin-naħa ta’ fuq ta’ Malta, ieħor fin-nofsinhar u ċentru ieħor fil-belt, kif kellha l-Enemalta taħt il-loġġoġ. Mistoqsi dwar il-prezz tal-gass li għola iżda ser jinżamm stabbli għat-tliet xhur li ġejjin, il-Ministru Mizzi qal li b’diffikultà il-Gvern qed jagħmel minn kollox, flimkien mal-Liquigas biex il-prezzijiet jibqgħu stabbli għal tul ta’ żmien. Qal li dis-sena, iż-żewġ naħat se  jaħdmu flimkien biex isir kull sforz biex wara s-sajf tinxtara kunsinna għal sitt xhur flok tliet xhur kif sar dis-sena. Storja: Sergio Mallia